Nuwe Nguni's by Vergelegen gebore | Netwerk24
Nuwe Nguni's by Vergelegen gebore
25 Augustus 2020 06:31
Meer as 130 Nguni's is die afgelope tyd op die Vergelegen-landgoed in Somerset-Wes gebore.
Die landgoed is die tuiste van meer as 400 stuks Nguni-vee.
Vergelegen se Nguni-stoet is in Augustus 2010 geregistreer. Sedertdien floreer die stoet, luidens 'n verklaring. 132 Nguni's is die afgelope tyd op die landgoed gebore.
Die Nguni-bul met 'n "V" op sy voorkop.
'n Nguni-bulletjie wei saam met sy ma.
Die trop waarmee geteel word, bestaan uit 146 koeie, sê Wayne Coetzer, Vergelegen se besturende direkteur.
Bykomend is 'n trop van 66 verse en 70 osse (gekastreerde bulle) wat verlede jaar tussen Junie en Augustus gebore is. Hulle maak nie deel uit van die trop waarmee geteel word nie.
Hoewel al die nuwelinge mooi is, staan 'n jong bul, wat vanjaar gebore is, uit omdat hy 'n perfekte "V" op sy voorkop het. Hy sal as Vergelegen se "V"-bul gebruik word vir telery, sê Coetzer.
Die trop wei weeksdae in weivelde terwyl 'n veewagter by hulle is. Snags en oor naweke word die diere in kampe gehou.
Gaste sien gereeld die imposante diere terwyl hulle na die wynproe-sentrum onderweg is (gaan deur die toegangshekke en kyk regs).
Die landgoed is 320 jaar oud en is van Maandag tot Sondag van 09:00 tot 17:00 oop (die laaste toegang is om 16:00).
Toegang beloop R10 vir volwassenes en R5 vir pensioentrekkers en skoliere. Maandae is toegang vir pensioentrekkers gratis.